**ליאור רז** (נולד ב-24 בנובמבר 1971) הוא שחקן ותסריטאי ישראלי. זכה בפרס האקדמיה לטלוויזיה לשנת 2017 על משחקו בסדרת הדרמה "פאודה" ובאותה שנה היה שותף לפרס נוסף של האקדמיה הישראלית לטלוויזיה, על כתיבת התסריט הטוב ביותר לסדרת דרמה, גם כן על "פאודה".

ביוגרפיה
--------

רז נולד ב-24 בנובמבר 1971, גדל והתחנך בירושלים ובמעלה אדומים, לאם שעלתה מאלג'יריה ועבדה כמורה ולאב שעלה מעיראק, ושעברת את שם משפחתו, מאחר שעבד במשרד הביטחון. אביו שירת בשייטת 13 בשירותו הצבאי. 

שפת האם של רז היא עברית. הוא למד ערבית מאביו ומסבתו, ושוחח בערבית עם ערבים שעבדו בביתם. רז למד בבית הספר הניסויי, שבירושלים.

עם גיוסו לצה"ל התנדב ליחידת דובדבן, עבר הכשרה כלוחם והשתתף במבצעים מיוחדים ובלחימה נגד הטרור הפלסטיני בשטחי יהודה ושומרון.

לאחר שחרורו מהצבא, בסוף שנת 1993, טס לארצות הברית ושימש יחד ישראלי בשם קורן חתוכה שומר הראש של השחקן ארנולד שוורצנגר ושל רעייתו מריה שרייבר, וגם של השחקנית נסטסיה קינסקי.

עם שובו ארצה למד רז משחק בסטודיו למשחק ניסן נתיב. בהמשך שיחק בין היתר במחזות "דון ז'ואן" (בתיאטרון גשר), "גילוי אליהו" (שזכה בפסטיבל עכו), מקבת' ו"הנערים".

כמו כן שיחק בסדרת הטלוויזיה "מתי נתנשק" בתפקיד ראשי כמיקי הנשוי לסוזי, שאותה מגלמת יעל שרוני (לצדם של ליאור אשכנזי, עינת ויצמן ודלית קהן).

שיחק בסדרות הטלוויזיה "משחק החיים" ו"מיכאלה" כשוטר, ב"מילואים" כיוני השליש, ובסדרה "אדומות" בתור השופט בן שבת. הוא השתתף גם בסדרות "אולי הפעם", "סרוגים", "תיבת נח", בעונה השנייה של "מסודרים", בעונה השנייה של "מסכים", בסדרה "גירושים נפלאים", ובסדרה "האי" 3.

בקולנוע השתתף בסרטה של ג'ולי שלז "מוכרחים להיות שמח", בסרטים "הכל מתחיל בים", "אודות המוניטין", "מבול", ובסרטים אמריקאים - "המקור", בבימוי מייקל מאן, "הר הזיתים" ו"מחץ הדלתא". בשנת 2008 גילם בסרט הגרמני "Nachtgebet" את אביתר, רופא ישראלי המפתח רומן עם פעילת שלום גרמנייה, המגולמת על ידי השחקנית הגרמנייה הנרייטה היינצה (Henriette Heinze).
"
בשנת 2011 גילם את דמותו של עשהאל בסדרת הדרמה של הוט "ילדי ראש הממשלה", לצד רמי הויברגר והשתתף בסרט "מבול".

בעבר, במקביל לעבודתו כשחקן, שימש מנהל קריאיטיב אינטראקטיב וניו מדיה, במשרד הפרסום גיתם BBDO.

בשנת 2012 שיחק בסדרת דרמת הריגול של yes "תא גורדין" בתפקיד ניסן. כמו כן שיחק בסרטו של שמי זרחין "העולם מצחיק" בתפקיד ברק, גם שיחק בסדרת הנוער
הישראלית ״גאליס ״ את ארדואן(בעונה ה-1)
בשנת 2013 שיחק בסדרת הדרמה של הוט "פצועים בראש" בתפקיד חוקר המשטרה הראשי. כן גילם בעונה הרביעית של "הבורר" את מפקד המשטרה, והשתתף בסרטו של הבמאי נדב לפיד "הגננת".

בשנת 2014 יצר את הסדרה "פאודה" יחד עם אבי יששכרוף. בסדרה הוא גם מגלם את הדמות המרכזית, דורון, מפקד צוות מסתערבים של השב"כ. על משחקו בעונה השנייה של הסדרה זכה בפרס האקדמיה הישראלית לטלוויזיה בשנת 2017. באותו טקס היה שותף גם לזכייה בפרס על כתיבת התסריט הטוב ביותר, גם כן ל"פאודה", יחד עם אמיר מן, מיכל אבירם ואבי יששכרוף. יוצרי הסדרה זכו בסך הכול ב-11 פרסים באותו הטקס. ב-31 בדצמבר 2017 עלתה לשידור העונה השנייה של הסדרה וקיבלה ביקורות חיוביות, ובנוסף נמכרה להפצה לרשת נטפליקס הבינלאומית.

החל מספטמבר 2016, רז משתתף בתור עמוס, האנטגוניסט הראשי בדרמת המתח הקומית "מטומטמת" של חברת HOT.

באוגוסט 2018 יצא לאקרנים ברחבי ארצות הברית ובנטפליקס הסרט "מבצע פינאלה", העוסק בלכידת אדולף אייכמן. בסרט זה מגלם רז את ראש המוסד השני איסר הראל. בשנה זו גם שיחק בסרט הבריטי-אמריקאי "מריה מגדלנה" בכיכובה של רוני מארה.

בשנת 2019 שיחק בסרטו של מייקל ביי "מחתרת השישה" בתור רובאץ' אלימוב, לצדם של ראיין ריינולדס ומלאני לורן. הסרט עלה לרשת נטפליקס בדצמבר.

בשנת 2021 יצאה סדרה נוספת שיצר, ביחד עם אבי יששכרוף והתסריטאיות האמריקאיות דון פרסטביץ וניקול יורקין, "פגע וברח" של "נטפליקס". רז אף משחק בה.

רז שותף בחברת ההפקה "קוקורוזה".

בינואר 2021 נרכשה חברת ההפקות של ליאור רז ואבי יששכרוף ב-50 מיליון דולר על ידי חברת קנדל מדיה.

ב-9 במאי 2022 פורסם שליאור רז ישחק בעונה הראשונה של סדרת הדרמה האנתולוגית "החדר הצפוף". הסדרה שודרה ב"אפל TV פלוס". בנוסף לרז, נבחר גם ג'ייסון אייזקס, והשניים ישתתפו בסדרה לצידם של טום הולנד בתפקיד הראשי, אמנדה סייפריד ואמי רוסום.

ב-2023 שיחק בסדרת הדרמה הטלוויזיונית "גוף שלישי" בתפקיד תומר חמו. 

ב-19 במאי 2023 פורסם שליאור רז ישחק בסרט גלדיאטור 2, סרט ההמשך של גלדיאטור, לצד דנזל וושינגטון ופדרו פסקל.

חיים אישיים
-----------

רז נשוי לשחקנית מיטל ברדה ולזוג ארבעה ילדים. הם מתגוררים ברמת השרון.

פילמוגרפיה
----------

| שנה | פרויקט | דמות | הערות |
| --- | --- | --- | --- |
| טלוויזיה |
| 2000 | פוקימון | פלינט | דיבוב |
| עץ הפיטפוזים |  | דיבוב |
| אודות המוניטין | אברי |  |
| 2003 | משחק החיים | שוטר |  |
| החצר | רותם |  |
| 2004 | מיכאלה | שוטר |  |
| אדומות | השופט בן שבת |  |
| 2005 | מילואים | יוני |  |
| 2007–2008 | מתי נתנשק | מיקי |  |
| 2008 | סרוגים | ישראל |  |
| אולי הפעם | עובד הייטק |  |
| 2009 | מסודרים | ד' השב"כניק |  |
| מסכים | לרמן |  |
| פרשת השבוע |  |  |
| תיבת נח | מאור |  |
| 2009–2010 | האי | קפטן בריגס |  |
| גירושים נפלאים | ערן אטלס |  |
| 2010 | עבודה ערבית | יוסי כהן | תפקיד אורח |
| הצרות שלי עם נשים | ליאור | תפקיד אורח |
| 2011 | זהירות, טלוויזיה | רס"ר טוויטו | תפקיד אורח |
| 2011–2012 | ילדי ראש הממשלה | מיכה עשהאל |  |
| 2012 | המיוחדת | נתן גלזר |  |
| תא גורדין | ניסן טייטל | תפקיד אורח |
| 2013–2016 | פצועים בראש | שמוליק |  |
| 2014 | הבורר | סולומון | תפקיד אורח |
| 2015–הווה | פאודה | דורון קביליו | גם תסריטאיזוכה פרסי האקדמיה לטלוויזיה לשחקן הטוב ביותר בסדרת דרמה, דרמה יומית (2017)זוכה פרסי האקדמיה לטלוויזיה לתסריט בסדרת דרמה, דרמה יומית (2017) |
| 2016–2019 | מטומטמת | עמוס |  |
| 2017 | נופלות על הרגליים | שאול |  |
| 2021 | פגע וברח | שגב אזולאי | גם מפיק ראשי ותסריטאי |
| 2023 | גוף שלישי | תומר חמו |  |
| החדר הצפוף | יצחק ספדי | תפקיד ראשי; 10 פרקים |
| בקולנוע |
| 2005 | מוכרחים להיות שמח | שימי |  |
| 2006 | צ'קלקה | נתן | סרט סטודנטים |
| 2008 | הכל מתחיל בים | קצין רפואה |  |
| 2009 | אילי ובן | שוטר סמוי |  |
| 2011 | השוטר | מפקד יחידה |  |
| מבול | רפי |  |
| 2012 | העולם מצחיק | ברק |  |
| רסן | בעלה של מרינה | סרט סטודנטים |
| 2015 | הגננת | בעלה של נירה |  |
| 2018 | מבצע פינאלה | איסר הראל |  |

קישורים חיצוניים
----------------

ויקישיתוף מדיה וקבצים בנושא **ליאור רז** בוויקישיתוף
* 

* אתר האינטרנט הרשמי של ליאור רז (באנגלית)
* ליאור רז, ברשת החברתית פייסבוק

* ליאור רז, ברשת החברתית אקס (טוויטר)

* ליאור רז, במיזם "אישים" לתיעוד היצירה הישראלית

* ליאור רז, במסד הנתונים הקולנועיים IMDb (באנגלית)

* ליאור רז, באתר "אידיבי", מאגר הידע העברי לקולנוע ישראלי ועולמי
* אתר למנויים בלבד גילי איזיקוביץ, "פאודה" עוסקת במה שהישראלים לא רוצים לשמוע, באתר הארץ, 24 בפברואר 2015
* סרטונים רן בוקר, דאעש בדרך ל"פאודה": כוכב הסדרה בראיון, באתר ynet, 24 ביולי 2016
* יהודה שלזינגר, מבוקש, באתר ישראל היום, 23 במרץ 2017
* אתר למנויים בלבד  יהודה נוריאל, רב אלוף, באתר "ידיעות אחרונות", 27 בדצמבר 2017
* דותן מלאך, ‏בין ג'נין להוליווד: כוכב "פאודה" לא שוכח היכן הכול התחיל, בעיתון מקור ראשון, 30 במרץ 2018

הערות שוליים
------------

1. 1 2 3  שגיא בן נון‏, "פאודה" היא הזוכה הגדולה בטקס פרסי הטלוויזיה 2018, באתר וואלה!‏, 9 במרץ 2018
2. ↑  יהודה נוריאל, ליאור רז: "רק עכשיו אני פותח את הפצעים", באתר ynet, 27 בדצמבר 2017
3. ↑  איילה צורף, "החלטתי לעזוב הכל ולהגשים את החלום", באתר הארץ, 14 באוגוסט 2008
4. ↑  טקס פרסי הטלוויזיה: פאודה היא הזוכה הגדולה, אבל אילנה דיין גנבה את ההצגה, באתר Time Out תל אביב‏, 9 במרץ 2018
5. ↑  אתר למנויים בלבד רפאלה גויכמן, "ליאור ואבי הם מספרי סיפור ברמה עולמית": יוצרי פאודה חוגגים אקזיט של 50 מיליון דולר, באתר TheMarker‏, 11 בינואר 2022
6. ↑  Andreeva, Nellie (May 9, 2022). Jason Isaacs & Lior Raz Join Tom Holland In ‘The Crowded Room’ Apple Anthology Series. Deadline Holywood, retrieved May 9, 2022
7. ↑  רן בוקר, ליאור רז לוהק ל"גלדיאטור 2", באתר ynet, 19 במאי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008877475405171
* BnF: cb16984506m (data)
* GND: 1062016491
* ISNI: 0000 0004 4762 8313
* LCCN: no2015165476
* SUDOC: 184310091
* VIAF: 315251124
* WorldCat: lccn-no2015165476

 |